বাংলাদেশ দলের ইতিমধ্যে তিনজন খেলোয়াড়ের ব্যাপারে চোটের খবর পাওয়া গেছে। প্রথমেই হাতে চোট পেয়ে দল থেকে ছিটকে পড়েন তরুণ অলরাউন্ডার নাজমুল হোসেন শান্ত। সাকিব আল হাসান চোট পেয়েছিলেন সেই জানুয়ারিতে, যা এখনো সারেনি। সাকিব নিজেই জানিয়েছিলেন, এশিয়া কাপের জন্য ফিট নন তিনি। তবে বিসিবির অনুরোধ এবং দলনেতা মাশরাফি ও কোচ স্টিভ রোডসের আস্থা থাকায় দলে রয়েছেন সাকিব। তাঁকে অনুশীলন করতে হচ্ছে হাতে আবরণ হিসেবে পাতলা গ্লাভস ব্যবহার করে। শান্তর পরিবর্তে দলে সুযোগ পেয়েছেন মমিনুল হক। অন্যদিকে ফিল্ডিং অনুশীলনে বাম হাতে চোট পেয়েছিলেন ড্যাশিং ওপেনার তামিম ইকবালও। তাঁর চোটের অবস্থা গুরুতর কিছু নয় জানার পর খেলার জন্য মানসিকভাবে শক্তি পেয়েছেন তামিম। খেলার সময় দলের ওপর চাপ থাকা স্বাভাবিক। যখন এশিয়া কাপের মতো কোনো টুর্নামেন্ট বাংলাদেশ দল খেলতে নামে, তখন স্বাভাবিকভাবেই চাপ আরো বেশি থাকবে। তবে সেই চাপ সামাল দেওয়ার কাণ্ডারি সাকিব, তামিমদের চোট বাংলাদেশকে ভোগাতে পারে বলে আশঙ্কা করছেন ভক্তরা।